
Uz 01.07.2021. VSS prot. Nr. 25 25. § (VSS-618)


Zemkopības ministrijai


Par Ministru kabineta rīkojuma projektu "Par valsts nekustamo īpašumu pārdošanu" (VSS-618)


Tieslietu ministrija ir izskatījusi Zemkopības ministrijas sagatavoto Ministru kabineta rīkojuma projektu “Par valsts nekustamā īpašuma pārdošanu" (turpmāk – rīkojuma projekts) un tā sākotnējās ietekmes novērtējuma ziņojumu (anotāciju), un atbalsta rīkojuma projekta tālāku virzību, izsakot šādus iebildumus.
1. Ar rīkojuma projektu paredzēts saskaņā ar Publiskas personas mantas atsavināšanas likuma 4. panta pirmo un otro daļu un 5. panta pirmo un piekto daļu, kā arī likuma "Par valsts budžetu 2021. gadam" 44. panta pirmo un otro daļu atļaut Zemkopības ministrijai pārdot izsolē valsts nekustamo īpašumu (nekustamā īpašuma kadastra Nr. 0500 005 2818) – zemes vienību 0,0668 ha platībā (zemes vienības kadastra apzīmējums 0500 010 0204) un trīs nedzīvojamās ēkas (būvju kadastra apzīmējumi 0500 005 2818 001, 0500 005 2818 002, 0500 005 2818 003) – Šaurajā ielā 18, Daugavpilī, kas ierakstīts zemesgrāmatā uz valsts vārda Zemkopības ministrijas personā. Anotācijā norādīts, ka saskaņā ar likuma "Par pašvaldībām" 78. panta otrās daļas 7. un 8. punktu Daugavpils pilsētas pašvaldībai nav pirmpirkuma tiesību uz rīkojuma projektā minēto nekustamo īpašumu, jo "pašvaldības pirmpirkuma tiesības neattiecas uz nekustamo īpašumu, kurš tiek pārdots labprātīgā vai piespiedu izsolē un neattiecas uz nekustamo īpašumu, attiecībā uz kuru trešajām personām ir pirmpirkuma vai izpirkuma tiesības, kas dibinātas uz likuma, līguma vai testamenta". Lūdzam papildināt anotāciju ar skaidrojumu par subjektiem, kuriem uz likuma, līguma vai testamenta pamata būtu noteiktas pirmpirkuma tiesības, jo šobrīd no rīkojuma projektam pievienotajiem paskaidrojošiem dokumentiem Tieslietu ministrija šādu secinājumu nevar izdarīt.
2. Anotācijā ietverta atsauce uz Civillikuma 2174. un 2175. pantu, tomēr no anotācijas nav skaidrs, kāda būs Zemkopības ministrijas rīcība saistībā ar noslēgtajiem nomas līgumiem. Ņemot vērā, ka Zemkopības ministrijas rīcība var ietekmēt ieguvēja tiesības un pienākumus, lūdzam anotācijā izvērsti skaidrot, kāda būs Zemkopības ministrijas rīcība saistībā ar noslēgtajiem nomas līgumiem, proti, vai Zemkopības ministrija tos uzteikts pirms nekustamā īpašuma pārdošanas izsolē. 
Noslēgumā vēršam uzmanību, ka ministrija ir izvērtējusi projekta izstrādes tiesisko pamatu. Vienlaikus vēršam uzmanību, ka ministrija nav vērtējusi īpašuma tiesību raksturojošajos un pamatojošajos dokumentos minēto faktisko apstākļu atbilstību tiesiskajai situācijai. Informējam, ka par tiesību akta projekta saturu un atbilstību normatīvajiem aktiem, kā arī izpildīšanas iespējamību ir atbildīgs tā virzītājs izskatīšanai Ministru kabinetā.


Valsts sekretāra vietniece
tiesību politikas jautājumos                                                               	L. Medina



Arta Puriņa 
juriste
67036819, arta.purina@tm.gov.lv

